google/wiki40b huggingface dataset:
Richard Brautigan

Bakgrunn og virke

Brautigan ble født i Tacoma i Washington og vokste opp i Eugene i Oregon, sammen med sin mor. Foreldrene skilte seg da Brautigan var fem, og moren giftet seg på nytt syv ganger. Flere av stefedrene slo både ham og moren, noe Brautigan skrev om i flere dikt og romaner i oppveksten. I 1953 dro han hjemmefra og levde som omstreifer i to år til han ble arrestert for å ha kastet en stein på en politistasjon. I stedet for å bli fengslet ble han sendt til Oregon State Hospital, der han ble gitt diagnosen schizofren og behandlet med elektrokonvulsiv terapi. I 1956 dro han til San Francisco, California, der han skulle bo resten av livet. Der forsøkte han å etablere seg som forfatter, og delte ut diktene sine på gata. Hans første utgivelse var diktet The Return of the Rivers (1957), som ble fulgt opp av to diktsamlinger: The Galilee Hitch-Hiker (1958), og Lay the Marble Tea. (1959). På 1960-tallet ble Brautigan involvert i motkulturen som oppsto i byen, og opptrådte ofte med diktlesninger. Hans første roman, A Confederate General From Big Sur fikk ingen særlig oppmerksomhet, men da Trout Fishing In America kom i 1967 ble han berømmet som motkulturens fremste forfatter og oppnådde internasjonal anerkjennelse. På 1970-tallet forsøkte han seg i flere sjangre, men interessen for ham tapte seg, særlig i Amerika. Lawrence Ferlighetti var Brautigans forlegger i mange år. I 1968 og 1969 spilte Brautigan inn et album med diktlesninger på The Beatles' kortlivede plateselskap Zapple, som ble lagt ned før albumet ble utgitt. Det ble derimot utgitt i 1970 på et annet selskap.
Brautigans tekster karakteriseres av hans bemerkelsesverdige fantasi og humor. Hans overraskende metaforer gir selv prosaen poetiske kvaliteter. Man finner spor av zenbuddhisme, og dikt som hyller den franske poeten Charles Baudelaire.
I 1984 ble han funnet død , 49 år gammel, i Bolinas i California, med skuddsår i hodet. Antagelig begikk han selvmord. Datoen for hans død er ikke kjent; en privatetterforsker fant ham den 25. oktober, og det spekuleres i om han tok livet sitt den 14. oktober etter å ha snakket med en tidligere kjæreste i telefonen.
Santa María de Garoña kjernekraftverk

Santa María de Garoña kjernkraftverk er et spansk kjernekraftverk som ligger ved byen Burgos i provinsen Burgos, region Castilla y León. Det eies av Iberdrola og Endesa SA. 
Verket har én reaktor, som ble tatt i bruk 1971. Det er installert en total effekt på brutto 466 MW. I 2006 leverte verket 3,67 TWh elektrisk kraft. Virksomheten ble avsluttet 6. juli 2013.
BLNO 2009/10

BLNO 2009/10 var det øverste nivået i norsk basketball for menn i 2009/10-sesongen. Asker Aliens vant ligaen foran Gimle og Tromsø Storm.
Liten torvlibelle

Utbredelse

Liten torvlibelle er utbredt i Mellom-Europa, og det vestlige Asia. Finnes i Danmark, Sverige og Finland. I sydlige Norge, nord til Troms, men mangler i fjellet.

Utseende

Kjønnene er noe ulike. Hunnens bakkropp er mørk brun-svart med gule flekker. Hanner har mørk bakkropp med røde flekker. Hannen har svart farge på analvedhenget, bakerst på bakkroppen. Pannen (frons) er hvit. Liten torvlibelle ligner på østlandsk torvlibelle, men er noe mindre.
Vingene holdes i en rett vinkel ut fra kroppen i hvile. Bakvingen har en liten, men godt synlig, flekk helt inne ved roten (ved kroppen). Vingespennet er mellom 60 og 70 millimeter.

Levevis

Nymfene lever i sure og næringsfattige små dammer, pytter eller myrtjern med undervannsvegetasjon av torvmose. Finnes i lavlandet, men også opp i fjellet til 600 moh. Den synes å være vanligere i innlandet enn ved kysten.
Eggene legges i vannet. Utviklingen tar 2-3 år. Nymfen overvintrer på vegetasjonen blant vannplanter og mose. De voksne (imago) øyenstikkerne finnes vanligvis ikke langt fra stedet der de levde som nymfe.
Flygetiden er fra slutten av mai til august.
Liten torvlibelle har ufullstendig forvandling, overgang fra nymfe til det voksne kjønnsmodne insektet går gradvis gjennom flere hudskift (nymfestadier). Nymfene lever i vann og ligner derfor lite på de voksne (imago), bortsett fra størrelsen. Når nymfen kommer til det siste hudskiftet finner den et strå eller noe, der den kan klatre opp over vannflaten. Her blir den hengende, mens huden revner på ryggsiden. Den nyklekte øyenstikkeren blir hengende på den gamle huden, eller like ved siden av, helt til den nye huden er noe herdet, og vingene har fått sin endelige form.
École supérieure d'électricité

École supérieure d'electricité (Supelec) er en fransk grande école som uteksaminerer ingeniører nord i Frankrike (Gif-sur-Yvette, Metz, Rennes), og som er medlem av Conférence des grandes écoles.

Utveksling og doble grader

Flere svenske tekniske høyskoler har utveksling med Supelec. Spesielt interessant er kanskje nettverket , som etter en toårig utveksling gir rett til en eksamen også fra den utenlandske høyskolen.
Conspiracy in Mind

Conspiracy in Mind er et musikkalbum med Communic, utgitt i 2005. Dette er bandets debutalbum.
Helga Lekamens gränd

Helga Lekamens gränd er et smug i  Gamla stan i Stockholm, som går mellom Västerlånggatan og Stora Nygatan. 
Det eldste dokumenterte navnet er Helge lycama grendh (1505). Smuget var kjent allerede på 1300-tallet og fikk sitt navn etter Helga lekamens gille (jmf. kristi lekamen). Dette gille var i middelalderen det største og mest omtalte i Stockholm. Gillets oppgave var blant annet å bedrive hjelpevirksomhet. Helga lekamens gille opphørte etter reformasjonen i Sverige, og Gustav Vasa overtok deres faste eiendom i 1527.  På 1600-tallet ble smuget blant annet kalt Lekamegränden og på 1700-tallet oppstår navnet Lilla Gråmunkegränd (1722). I 1922 foreslo navnekomitéen å gjeninnføre det gamle navnet for å unngår forvekslinger med Stora Gråmunkegränd.
Mote

Mote er som regel det som er moderne eller tidstypisk og representerer en herskende stil eller meningsretning. Ordet mote brukes særlig om klesmote, men  omfatter alle områder der oppfatningene skifter etter kortere eller lengre tid. Det kan gjelde synet på musikk, kunst og design, men også humor, politikk, navn, matretter eller hva som helst som påvirkes av enkeltindividers eller gruppers meninger, smak og behag.
Ordet kommer via dansk, engelsk og tysk fra det franske mode, «rådende smak og stil»; «noe som er moderne»; «det er siste», som igjen stammer fra det latinske modus som betyr «måte». Mote handler derfor om måten noe uttrykkes på eller den ytre formen det antar.

Moderne og umoderne

At noe er på moten betyr at det er populært i samtida. Begreper som moderne og umoderne forteller om noe oppleves som nytt, aktuelt og tidsriktig eller ikke. Uttrykkene i moten er bestemt av den materielle og åndelige kulturen i videste forstand. Moten påvirkes derfor av både ny teknologi og vitenskapelige oppdagelser såvel som rådende etikk og moral. Moten er både en motreaksjon og en videreutvikling av det som har vært. Ofte gjentas eller «gjenoppdages» trekk fra tidligere tiders moter. Også «faste» tradisjoner og synet på fortid og historie kan forandre seg med skiftende trender og moter. 
Det moderne og moteriktige, det vil si det som følger den gjeldende moten i et samfunn eller miljø, uttrykker vanligvis god smak og stil i sin samtid, men er per definisjon det som seinere blir umoderne og ikke på moten. Moten uttrykker derfor det som ikke har varig verdi, men er flyktig og forbigående, og kan knyttes til negative begreper som motenykker og overdreven materalisme, sneversyn og uselvstendig atferd. Mote er også et psykologisk fenomen som handler om hva som forandrer folks tanker og holdninger og hvordan omgivelsene styrer den kollektive smaken.
Mote i seg selv betyr også å skape egne stiler, og hvordan man selv ønsker å gå kledd. Man skaper sin egen mote ved å kle seg i noe unikt, når du skaper et eget antrekk skaper du automatisk mote.

Klesmote

Paris har tradisjonelt vært den ledende motebyen. Der finnes motehus som Christian Dior, Coco Chanel og Pierre Balmain. Den norske moteskaperen Per Spook har også forsøkt å gjøre seg gjeldende i Paris.
Lambertseter Skøyteklubb

Lambertseter Skøyteklubb - Lambertseter Sk (Hp) er en skøyteklubb på Lambertseter.
Mellom tidsperioden 1968 til 1986 brukte skøyteklubben Lambertseter stadion som arena.
Institut d'études politiques de Paris

Historie

Universitetet ble grunnlagt i 1872 av en gruppe prominente intellektuelle ledet av sosiologen Émile Boutmy som École libre des sciences politiques. Tradisjonelt skulle studiene ved IEP føre til den såkalte concours (opptaksprøve) for de viktigste forvaltningshøyskolene i Frankrike (særlig École nationale d'administration (ENA). Senere finnes imidlertid en rekke andre studieretninger, alle innenfor samfunnsvitenskap. Studentene som velger en administrativ løpebane er kommet i mindretall, mens flertallet går til det private næringsliv.
Universitetet har utdannet en rekke statsledere, tre tidligere ledere av Det internasjonale pengefondet, samt flere franske presidenter.
Vesterålens Naturprodukter

Vesterålens Naturprodukter AS (VNP) er en norsk produsent av omega-3-kapsler. Selskapet ble stiftet 15. april 1997 på Sortland i Vesterålen og markedsfører merkene Fri Flyt i Norge, Fritt Flyt Sverige, Vapaa Kierto i Finland og Active Omega-3 i Danmark.
Selskapet har ca. 30 ansatte og 200 000 abonnenter i Norden .
Plionoma

Utseende

Middelsstore, avlange, brunsvarte trebukker. Antennene er tynne, betydelig lengre enn kroppen. Pronotum er avrundet. Dekkvingene er litt avsmalnende bakover, enten røde ved roten eller med lys sømstripe. Beina er tynne, middels lange.

Utbredelse

Slekten er utbredt i det sørvestlige USA og Baja California.
Vlaams Blok

Historie

Grunnleggerne av Vlaams Blok hadde nære forbindelser til pro-fascistiske krefter under annen verdenskrig. Partiets mål var uavhengighet for Flandern, og de var imot staten Belgia. Partiet var en ledende kraft i den militante flamske bevegelsen. Det er likevel blitt beskrevet som et euronasjonalistisk parti.
Partiet stod særlig sterkt i Antwerpen-provinsen, hvor det fikk 33 % oppslutning og var største parti i bystyret. Det var det femte største partiet i Belgias parlament, med 11,6 % på landsbasis og 17,9 % av stemmene blant flamske velgere. Det hadde dermed 18 seter i det føderale parlamentet. Ved valget i 2004 ble partiet nest størst i det flamske delstatsparlamentet, med 24,1 % av stemmene og 32 representanter.
Senere samme år ble partiet dømt av Belgias høyesterett for å fremme rasisme. Dette var den direkte årsaken til at partiet ble oppløst, men dets program er likevel i stor grad videreført i Vlaams Belang.
Kowon

Administrativ inndeling

Fylket er delt inn i en ŭp (småby), en rodongjagu (arbeiderdistrikt) og 18 ri (landsby).
Den melkittiske kirke

Historie

Melkittene var opprinnelige ortodokse kristne i dagens Midtøsten, Egypt og Sudan (jf. Faras bispedømme). Navnet betyr keiserlig på arameisk, siden melkittene stod på den bysantinske keiserens side i konsilet i Kalkedon (451), som utløste skismaet mellom de ortodokse og orientalsk-ortodokse kirkene.
Fra 1300-tallet begynte romersk-katolske prester å misjonere i og rundt Damaskus, noe som førte til at mange ortodokse prester konverterte til eller sympatiserte med katolisismen. Da den katolsk-vennlige biskopen Kyrillos VI ble valgt til patriarken av Antiokia i 1724, førte dette til bruddet med den ortodokse kirke. Mens patriarken av Konstantinopel innsatte en motpatriark (som begrunnet den antiokensk-ortodokse kirke), anerkjente pave Benedikt XIII patriarken Kyrillos og tilbød ham en union med den katolske kirken. Den melkittiske kirke var dermed delt i en katolsk og en ortodoks gren, men navnet gikk over på den katolske. Den melkittisk-katolske patriarken av Antiokia beholdt også jurisdiksjonen over Midtøsten og Nord-Afrika, noe som gir seg utslag i hans fulle tittel, patriarken av Antiokia og hele Orienten, av Alexandria og av Jerusalem.
Isla Maipo

Isla Maipo er en lav, snødekt øy ved inngangen til Buls Bay i den østlige Brabant Island, i det antarktiske arkipel i Antarktis. Øyen ble først oppdaget av Belgica-ekspedisjonen i årene 1897–1899. Navnet opptrer første gang på et chilensk regjeringsgraf fra 1947 til minne om oljetankeren Maipo som deltok i flere av ekspedisjonene til den chilenske antarktisekspedisjon i løpet av 1940- og 1950-årene.
Robert Bruce, 5. lord av Annandale

Trivia

Pussig nok kan Robert Bruce muligens også føre sine aner tilbake til en norsk herkomst; til en jarl Brusee (Brusius), som døde i 1033 og var gift med Ingebjørg (Ingiobiorge). Denne var sønn av Sigurd (den digre) Lodvinsson, død i 1014, og gift med Thora, datter av kong Håkon den gode av Norge, sønn av kong Harald Hårfagre.
Bjørg Mykle

Liv og virke

I 1959, da hun gikk på gymnaset, ble hun kjent med Agnar Mykle og hans kone Jane Mykle, og dukketeateret de hadde stiftet i 1948.
I 1961 tok hun avgangseksamen fra handelsgymnaset, og ble lærervikar ved Abildsø skole i Oslo. Denne stillingen fikk hun ved hjelp av antroposofen og teaterpedagogen Erik Trummler, som drev barneteater ved skolen. Hun bestemte seg for å utdanne seg til lærer, og gikk ut fra Statens lærerhøgskole i 1965.
Parallelt med lærerutdannelsen studerte hun dukketeater hos ekteparet Mykle, og giftet seg etter hvert med deres sønn Arne Bust Mykle. I 1967 tok Bjørg og Arne Mykle over ledelsen av Norsk Dukketeater, som de omdøpte til Dukketeaterverkstedet. 
I 1967 flyttet Bjørg og Arne Mykle også inn i et hus i den gamle trehusbebyggelsen på Vålerenga i Oslo. Da de kommunale myndighetene noe senere besluttet å rive trehusene for å legge en motorvei gjennom bydelen, deltok Bjørg og Arne Mykle i lokalbefolkningens aksjoner for å redde bomiljøet. Denne kampen vant frem, og per 2017 er Vålerenga et helhetlig trehusmiljø og et populært boområde.
Den første tv-serien Dukketeaterverkstedet laget for NRK fikk tittelen Reparatørene, med de to hånddukkene Pompel og Pilt som de sentrale skikkelsene. Serien ble første gang sendt på TV i 1969.
I 1970 sendte NRK TV programserien Dukkeverkstedet, der Bjørg Mykle og Arne Bust Mykle gjennom fire programmer underviste barn i å lage og spille med teaterdukker. De fire episodene hadde titlene Teater med fingrene, Den første dukken, Vi lager dukker og Instruksjon og spill. 
I 1978 produserte NRK en serie barneprogrammer som i første rekke var myntet på hørselshemmede barn. Serien het Kan du se hva jeg sier? og hadde premiere 23. januar 1979. I denne serien ble det blant annet vist ulike korte filmer, og underveis fikk programlederen Terje Johan Johnsen besøk av de to hånddukkene Smørbukk og hunden Gulltann. Dukkene ble ført av Bjørg Mykle og Arne Mykle. 
De siste årene av sin yrkeskarriere underviste Bjørg Mykle på Høgskolen i Oslo, samtidig som hun drev Dukketeaterverkstedet videre. Hun fortsatte dukketeatervirksomheten etter å ha gått av med pensjon som lærer. Blant annet holdt hun forestillinger i barnehager rundt om i Oslo.
Bjørg Mykle utviklet metoder for bruk av dukketeater og teaterlek som pedagogisk virkemiddel. En av metodene kalte hun «stasjonslek».

Priser og annen anerkjennelse

Sommeren 2006 holdt Blaafarveværket på Modum en utstilling med over 50 av Dukketeaterverkstedets dukker. Denne utstillingen ble senere vist flere steder i landet; etter å ha vært på Trøndelag Folkemuseum vinteren 2006/2007, ble den våren 2007 vist på nytt i Gamle Bergen Museum.  
I 2009 ble Mykle tildelt Tyrihansprisen. Prisen er foreningen UNIMA Norges påskjønnelse til personer som har gjort en særlig innsats for figurteaterfaget, og den deles ut annethvert år. Den ble overrakt til Bjørg Mykle under åpningen av Figurteaterfestivalen i Kristiansand.
Obedska bara

Obedska bara (serbisk: Обедска бара) er et stort myr- og skogområde som er en del av et naturreservat langs elva Sava i Serbia, om lag 40 km vest for Beograd.
Området inneholder en kroksjø, restene etter en gammel sving i Sava, som i dag ligger litt lenger sør. I området finnes over 30 forskjellige vann-, myr-, skog- og eng-biocønoser. Av dyreliv finner en 220 fuglearter, 50 forskjellige arter av pattedyr, 13 amfibier, 11 reptiler og 16 fiskearter. En finner også over 500 plantearter. Området er et av de rikeste og best bevarte naturområdene på Den pannoniske slette.
Obedska bara er et av de eldste naturreservatene i verden og de første vernetiltakene ble innført i 1874, da herskerne av Habsburgmonarkiet bevarte det som et jaktområde for seg selv. Området har vært et Ramsarsted siden 1977 og er på listen til UNESCO over de viktigste våtmarksområdene i verden.
Qian'an (Songyuan)

Qian'an (kinesisk: 乾安县; pinyin: Qián'ān Xiàn) er et fylke i provinsen Jilin i Folkerepublikken Kina. Det ligger i byprefekturet Songyuan.
Befolkningen var 292 958 i 1999.
Havråtunet (film)

Innhold

Filmen skildrer arbeidslivet i Havrå i Haus kommune, der driftsmåter og arbeidsmetoder praktisk talt ikke hadde forandret seg de siste århundrene.

Bemerkning

Havråtunet er en forkortet versjon av Havretunet, som ble produsert i 1950 i en versjon på 130 minutter. Den lange originalversjonen har aldri blitt vist offentlig på kino. Senere ble filmen klippet ned til en «publikumsversjon» på 65 minutter under tittelen Havråtunet, som ble sensurert i 1956.
Dagen etter

Handling

Dagen etter er en rystende beretning om hva som skjer i Lawrence og Kansas City før, under og etter et større atomangrep på USA.
Handlingen er lagt til midten av 1980-tallet. Lederskapet i Sovjet har gitt sine tropper ordre om å rykke over grensen til Vest-Berlin for å invadere Vest-Tyskland. Samtidig med disse dramatiske begivenhetene forbereder en familie i Lawrence seg på sin eldste datters bryllup, og dr. Oakes (Robards) er opptatt med sine oppgaver som sjefskirurg ved byens sykehus. Disse folka fortsetter med sine daglige aktiviteter, men dras samtidig nærmere og nærmere muligheten for atomkrig da russerne utfører et atomangrep på en vesttysk by og et amerikansk krigsskip i Den persiske gulf. Den internasjonale situasjonen eskaleres ytterligere da amerikanerne slår tilbake mot et sovjetisk skip og Sovjet igjen slår tilbake ved å angripe NATOs hovedkvarter med atomvåpen. Folk i USA begynner så smått å oppfatte hvordan ting vil utvikle seg og begynner å barrikadere seg i sine kjellere. Mange blir imidlertid tatt på senga da atomraketter skytes ut fra rakettsiloer i Kansas med mål i Sovjetunionen – vel vitende om at motangrepet kommer om en time. Motangrepet som kommer er ødeleggende. Et samfunn totalt ødelagt og forpestet av radioaktivitet er hva de overlevende må forholde seg til når de kryper frem fra sine ruiner og kjellere. Filmen viser hvordan noen forsøker å leve videre, samt situasjonen på et sykehus uten strøm og andre nødvendige forsyninger.

Reaksjoner

Hundrevis av krisesentere, psykologer, lærere og hjelpegrupper sto klar til å behandle krigsangst, redsel og apatisk atomfrykt i forbindelse med visningen av filmen på amerikansk TV. Psykologer og skolemyndigheter over hele USA gikk i dagene før visningen ut med kraftige advarsler mot at barn skulle se filmen.
Janet Michaud i den amerikanske kampanjen mot atomvåpen, en del av den såkalte «frys-bevegelsen», hevdet at TV-selskapet ABCs atomkrigsfilm var en «reklameinnats til 50 millioner kroner for vår sak». Moral Majoritys erkekonservative leder, pastor Jerry Falwell fordømte filmen som «politisk propaganda for nedrustning». Han truet samtidig med å saksøke ABC for eventuelle emosjonelle skader seerne får av å se filmen.

Anmelderne og publikum

VGs anmelder gav den terningkast seks.

Priser

Filmen ble nominert til tolv Emmy-priser i 1984 og vant to. I 1985 mottok filmen den tyske Goldene Leinwand for tre millioner kinobesøkende. Edward Hume mottok Writers Guild of America Award for beste originale drama antologi i 1985.
Alværn i Lavik

Alværn i Lavik i Høyanger er opprinnelig en fogdegård fra 1700-tallet. Deler av hovedhuset sto opprinnelig i Bjordal og var bygget av fogden Ananias Christoffer Harberg. Hans datter giftet seg med etterfølgeren Simon Hansen og hun arvet eiendommen Alværn. De flyttet huset fra Bjordal til Alværn rundt 1773.
Alværn var hjemmet til eidsvollsmannen Ole Elias Holck (1774-1842). Han giftet seg i 1812 med fogdedatteren Karen Sophie Hansen, og de overtok Alværn. Gården gikk ut av familien Holcks eie i 1899 til Bjørn Eriksen Fjærestad, hvis barnebarn i dag eier eiendommen. I en periode var Alværn husmorsskole. Alværn er fredet av Riksantikvaren og ble satt i stand i forbindelse med Grunnlovsjubileet 1814-2014.
Erobringen av Vigo

Erobringen av Vigo skjedde i 1719 under Kvadrupelalliansekrigen da et britisk tokt gikk i land på kysten av Spania og erobret Vigo. De okkuperte byen i ti dager før de trakk seg tilbake. Toktet ble kommandert av Lord Cobham med marinestyrker kommandert av viseadmiral James Mighels
Styrkene gikk lenger inn i landet så langt som til Pontevedra. Toktet ble utført som en hevnaksjon for den spanske innblandingen  i Jakobittopprøret, hvor spanske soldater hadde gått i land i Skottland og ble slått i slaget ved Glen Shiel. Toktet var også ment for å demonstrere for spanjolene at de allierte styrkene lett kunne slå til langs den sårbare kystlinjen deres, og ble koordinert med et fransk angrep øst i Spania, i håp om at dette ville tvinge Spania til forhandlingsbordet. Spanjolene forsto hvor sårbare de var og de allierte kunne åpne en ny front, borte fra den franske grensen.
Berg studentby

Berg studentby er studentboliger i bydelen Berg i Trondheim, og drives av Studentsamskipnaden i Trondheim (SiT). Studentbyen stod ny igjen og var innflytningsklar i 2010 etter at den gamle studentbyen ble revet årsskiftet 2008/2009.
Studentbyen ligger ved siden av Lerkendal studentby, og svært nær NTNUs campus på Gløshaugen. Bussen som går mellom campus Dragvoll og campus Gløshaugen, passerer rett ved studentbyen. I tillegg ligger Bunnpris Lerkendal dagligvareforretning med «Post i Butikk» like ved.
Når det angår den gamle studentbyen som ble revet var de første bygningene innflytningsklare i 1956. Det var arkitekt Herman Krag som utførte oppdraget med å tegne den opprinnelige Berg studentby. Studentbyen var på slutten kjent for å være billig å bo i, på grunn av en gammel bygningsmasse. Fra årsskiftet 2008/2009 ble boligene revet til fordel for 644 nye hybelenheter fordelt på hybelleiligheter, bokollektiv og parleiligheter.
Gjøvik Venstre

Gjøvik Venstre er et lokallag av det politiske partiet Venstre i Gjøvik kommune. Leder i Gjøvik Venstre nå er Christin Guldahl Madsen.
Gjøvik Venstre fikk 5,7 prosent av stemmene ved kommunestyrevalget i Gjøvik 2011. Det er den høyeste oppslutningen partiet har hatt i Gjøvik etter at Venstre sprakk på EU-saken i 1972.
Paritet har 3 av 45 representanter i kommunestyret. Ketil Kjenseth er innvalgt i sin fjerde periode og fikk følge av Anders Mathisen og Christin Guldahl Madsen. I 2013 ble Kjenseth dessuten valgt inn på Stortinget.